শুধু ‘শোলে’ নয়, এই ৫ সিনেমায় অভিনয় করেই ‘সুপারস্টার’ হন ধর্মেন্দ্র!

ওয়েব ডেস্ক: বলিউডের (Bollywood) এক অধ্যায়ের নাম ধর্মেন্দ্র (Dharmendra)। তিনি শুধুমাত্র একজন অভিনেতা নন, হিন্দি সিনেমার (Hindi Movie) জগতে তাঁকে ডাকা হয় ‘হি-ম্যান’ নামে। কেরিয়ারের স্বর্ণালী সময়ে হ্যান্ডসাম লুক, রোমান্টিক অভিব্যক্তির সঙ্গে অ্যাকশন সিনে অনবদ্য অভিনয়ের মাধ্যমে লাখ লাখ দর্শককে মন্ত্রমুগ্ধ করে রাখতেন এই বলি অভিনেতা। সেই কারণেই তিনি দেশের একজন ‘আইকন’ হিসেবে খ্যাতি কুড়িয়েছেন দশকের পর দশক ধরে।

বিশেষ কয়েকটি সিনেমায় অভিনয়ের জেরে ধর্মেন্দ্র আজও একইভাবে প্রাসঙ্গিক দর্শকদের মধ্যে। ‘শোলে’ (Sholay) সিনেমায় সর্বকালের সেরা অভিনয় করেছেন তিনি। তবে ‘শোলে’ ছাড়াও এমন ৪ সিনেমা রয়েছে, যেগুলিতে কালজয়ী অভিনয় করেছেন ধর্মেন্দ্র। চলুন তাঁর অভিনীত সেরা ৫ সিনেমা সম্পর্কে জেনে নেওয়া যাক।

আরও পড়ুন: ‘ভালো আছে বাবা’, এক্স হ্যান্ডেলে জানালেন ধর্মেন্দ্র কন্যা এষা

শোলে (১৯৭৫): ধর্মেন্দ্রর জীবনের সঙ্গে ‘বীরু’ নামটি জড়িয়ে গিয়েছে এই সিনেমার মাধ্যমেই। ‘শোলে’র এই গুরুত্বপূর্ণ চরিত্রে তিনি নিজেকে রম্য, প্রাণবন্ত এবং সাহসী অভিব্যক্তিতে মেলে ধরেন। “বাসন্তী, ইন কুত্তো কে সামনে মৎ নাচনা!” – ধর্মেন্দ্রর এই সংলাপ আজও কালজয়ী। বলা বাহুল্য এই ছবিই বলিউডে ধর্মেন্দ্রকে ‘সুপারস্টার’ হিসেবে প্রতিষ্ঠিত করে।

ফুল অউর পাথর (১৯৬৬): এই ছবিই ধর্মেন্দ্রকে মুম্বইয়ের সিনে দুনিয়ায় পরিচিতি দিয়েছিল। ছবিতে ‘শাকা’ চরিত্রে তাঁর কঠোর অথচ মানবিক অভিনয় দর্শকদের মুগ্ধ করে। একজন অপরাধীর মধ্যে লুকিয়ে থাকা কোমল হৃদয়ের গল্পে ধর্মেন্দ্র নিজেকে ঢেলে অভিনয় করেন। অভিনেত্রী মীনা কুমারীর সঙ্গে তাঁর রসায়নও এই ছবির বিশেষ আকর্ষণ ছিল।

চুপকে চুপকে (১৯৭৫): অ্যাকশন-হিরো ইমেজ থেকে বেরিয়ে ধর্মেন্দ্র কমেডিয়ান হিসেবে নিজের প্রতিভা তুলে ধরেন এই ছবির মাধ্যমে। ঋষিকেশ মুখার্জির এই ক্লাসিক কমেডিতে তিনি পরিমল ত্রিপাঠী নামের এক মজাদার অধ্যাপকের চরিত্রে অভিনয় করেন। ছবিতে শর্মিলা ঠাকুর ও অমিতাভ বচ্চনও অভিনয় করেন।

সত্যকাম (১৯৬৯): ধর্মেন্দ্রর ফিল্মি কেরিয়ারের অন্যতম সেরা ছবি এটিই। এই সিনেমায় সংযত অথচ আবেগী সত্যকামের চরিত্রকে ফুটিয়ে তোলেন তিনি। দুর্নীতিগ্রস্ত সমাজে নিজের নীতিতে অটল থাকার লড়াইয়ে অবিচল সত্যকামের চরিত্র দর্শকের মনে দাগ কাটে এবং সিনেমাটি সুপারহিট হয়।

ইয়াদোঁ কি বারাত (১৯৭৩): ১৯৭০-এর দশকের আদর্শ বলিউডি মসলা ছবিগুলির অন্যতম ছিল এটি। তিন ভাইয়ের বিচ্ছেদ, প্রতিশোধ আর পারিবারিক বন্ধনের গল্পে ধর্মেন্দ্র অন্যতম প্রধান একটি চরিত্রে অভিনয় করেন। ছবির জনপ্রিয় গান ‘চুরা লিয়া হ্যায় তুমনে যা দিল কো’ আজও শোনা যায় দেশ-বিদেশে।